open-index/open-wikipedia-markdown huggingface dataset:
Salsa

La **salsa** al è un bal di origjin cuban e puartrican che al derive dal tip di musiche cul stes non. 

Al è un bal che al misture elements dal rock cun altris tipics de americhe latine e caraibiche.
Sambe

La **sambe** al è il bal carateristic dal Brasîl. 

A si è disvilupât come gjenar alternatîf di musiche al scomençà dal XX secul a Rio de Janeiro sot la influence de popolazion nere rivade de regjon brasiliane di Bahia.

Dai agns ’30 la sambe e je deventade la danze des paradis dal carnevâl di Rio deventânt cussì la musiche plui carateristiche dal Brasîl.
Tip tap

Il **tip tap** al è un bal che al dopre i suns fâs a ritmi dai balarins batint i pîts sul paviment.

I balarins a doprin des scarpis rinfuarçadis in mût di podêlis bati e trucâ cence fastidi.

A je une danze nassude tai Stâts Unîts che e derive da dai bai irlandês e inglês che a vignivin fas cui çocui e cun influencis dai sclâfs rivâts de Afriche. I prins balarins a deventâ famôs a jerin blancs che a si pituravin la muse di neri. 

Al è considerât un dai prins prodots artistics a jessi nassûts come convergjence di elements de culture europeane e de culture africane.

Il bal al è stât popolâr par dut il XIX secul e tal XX secul al à vût come balarins Fred Astaire e Ginger Rogers.
Cividât

**Cividât** (loc. *Sividât*, *Cividale del Friuli* par talian, *Čedad* par sloven) al è un comun di 10.816 abitants, logât in provincie di Udin. 

Al è a pôcs chilometris dal confin cu la Slovenie su la rive dal Nadison propit sot lis monts dal Matajur prime e de Mont Nere subit plui in là.

Al è stât un dai centris plui impuartants dal Friûl inte etât di Mieç. Ca a si podin viodi reperts langobarts e romans. Di Cividât al jere Pauli Diacon, autôr de famose *Historia Langobardorum*. Tancj altris i personaçs che a àn dât lustri a Cividât, par esempli Adelaide Ristori e Podrecca.

## Events
**Messe dal Spadon** (6 di Zenâr). Rît religjôs particolâr e corteu cun vistîts di epoche e rievocazion storiche de jentrade a Cividât dal Patriarcje Marcuart di Randeck (1366). 

**Il zûc dal Truc** (a Pasche). Zûc tradizionâl fat intes placis de citât tor Pasche. 

**Mittelfest** (in Lui). Rassegne internazionâl di spetacui dal vîf di teatri, musiche, danze e marionetis dai paîs de Mitteleurope.

**Pali di San Donât** (in Avost). Rievocazion storiche cun costums medievâi e buteghis artesanis, zûcs, tîr cul arc... dut intune atmosfere medievâl.

**Natibongo** (ultime setemane di Avost). Festival di musiche etniche che si faseve li dal Parc "Lesa" dongje dal flum Nadison. La ultime edizion e je stade tal 2013.

**Fiere di San Martin** (in Novembar). Marcjât cun barachins tes stradis e tes placis dal centri storic.

**Baûl dal Diaul** (ogni cuarte domenie dal mês). Marcjat dal usât e des robis vecjis intes placis dal centri storic.

## Personis impuartantis leadis a Cividât
* Pauli Diacun
### Imagjins su Cividât
Velocitât de lûs

La **velocitât de lûs** e je une costante fisiche che e indiche la velocitât des radiazions eletromagnetichis e de lûs stesse tal vueit. Il valôr al è di **299.792,458 km/s**. La impuartance di cheste misure si è rivelade fondamentâl pes teoriis di Einstein, che a àn puartât al svilup de fisiche moderne.

## Costant
In fisiche, la velocitât de lûs e je indicade cul segn *c*.
 
Secont la teorie de relativitât, la velocitât de lûs in tal vueit e je simpri compagne, par ogni riferiment che nô o podedin cjapâ. A vegnin in chest mût a colâ les concezions dal spazi e dal timp come inmutabil lassant chês gnovis là che il spazi e il timp a van incuintri a contrazions o dilatazions par permeti che lis leçs de fisiche e sedin par dut compagnis.

## La velocitât de lûs tal SI
A scomençâ dal 1983, la velocitât de lûs e scomençà a jessi doprade dal SI par dâ il valôr a altris costantis, come tal câs dal metri.
Architeture

La **architeture** e je considerade sedi une sience aplicade sedi une art e une tecniche che si ocupe di pensâ, progjetâ e costruî edificis e cjasis e di organizâ i spazis in cui l'om al vîf. 

## Architeture tant che art
Come art la architeture e à des carateristichis ugnulis:
* il lât tecnic al à une impuartance fondamentâl;
* e à di vê scuasit simpri un fin funzionâl, ven a stâi che la opare e à di jessi doprabil pal fin par cui e je stade fate e chest al à di jessi plui impuartant des finalitâts estetichis;
* e je une art une vore localizade, ven a stâi ch’al è dificil spostâ une opare une volte fate.

## Architeture tant che sience aplicade
Come sience aplicade la architeture e domande al architet une vore di competencis e cognossincis. Lis oparis ca si podin fâ e van da la piçule cjase a oparis grandonis tant che i gratecîi, i stadis o i ospedâi.
Cancan

Il **Cancan** al è un bal fât pe prime volte tal *Théâtre des Variétés* di Parîs tal 1832 e che al derive da un cambiament in clâf erotiche de ultime figure de cuadrilie. 

Di alore al è deventât un dai simbui de France e al à vût un periodi di grant popolaritât durant la *[[belle epoque]]*.
Flamenco

Il **Flamenco** al è il tipic bal de regjion spagnole de Andalusie di origjin gjtan. 

La musiche, une vore ritmiche, e je sunade cu la chitare, lis gnacaris e il bati des mans e a pues jessi compagnade de vôs. Il bal al à tantis varietâts diferentis clamadis *palos*.
Fox-trot

Il **Fox-trot** al un bal sincopât di origjin nord americane e che al derive de musiche ragtime. 

Al à vût une grande difusion tai Stâts Unîts tal 1910 e a si è spandût in Europe fra lis dôs vueris mondiâi fasint concorince al valzer e ae polche.
Furlana

La **Furlana ** al è un bal di origjin furlane cognossût dal XVI secul e che dal XVII secul al vê une grande popolaritât in dute Europe di cuant che si començâlu a balà te aristocrazie.

Si balave a cercli in grups di doi o cuatri. I balarins, tignint lis mans sul cjâf, a fasevin pas normâi e salts.
Diviers compositôrs a faserin des musichis par chest bal, fra i altris Bach, François Couperin e Ravel.

Il bal al restà popolâr fin al rivà dai bai americans dopo la prime vuere mondiâl.
Rumba

La **Rumba** al è un bal di origjin cubane nassût dal miscliçâsi dal bal clamât *habanera* cun elements africans. 

Al è un bal in cui a si fasin plui moviments cul rest dal cuarp che cui pîts. Il bal origjinâl al è une vore sensuâl e parfin erotic, la version che si à pandude tal rest de Americhe e in Europe al è une vore plui calm e lent.
Twist

Il **twist** al è un bal di origjin american che al à vût un moment di grande popolaritât in Europe tai agns ’60 dal XX secul. 

Al è un bal svelt e divertent.

Al è stât il prin tip di bal a spandisi cu la musiche rock and roll e par un periodi al è stât une icone dal mont dai zovins.
Tarantele

La **Tarantele** al è un tipic bal de basse Italie in specie de zone di Taranto e di Napoli.

Al è un bal une vore rumorôs balât sunant tamburei e fasint un sac di figuris diferentis.
Sirtaki

Il **Sirtaki** al è un bal grêc inventât tal 1964 par il film *[[Zorba the greek]]* (*Zorba il greco* te version taliane) e che al si fonde su bai tradizionâi grêcs. 

Al à un ritmi che partint a planc al cres simpri di plui in maniere simile al Bolero di Ravel.
Merengue

Il **merengue** al è un bal fat su la **musiche** dal stes non, che al è tipic de Republiche Dominicane.

Ancje se a si è spandût tal Puart Rico, te Colombie e tal Venezuela, la Republiche Dominicane e reste il puest dulà che il merengue al è restât plui autentic cjapânt dentri elements africans e creols.
Rock acrobatic

Il **Rock acrobatic** al è un bal une vore coreografic che al à des carateristichis di sport. 

A si fâs su la musiche rock and roll e al domande ai balarins lis abilitâts che a àn i acrobatics. Al ven fat soredut par fâ des esibizions e des garis tant e je vere che a si fasin des competizions a nivel internazionâl.
Otiche

La **otiche** e je che part de fisiche ch’e studie la lûs, ven a stâi ducj i fenomens su la emission, la propagazion e la rilevazion des radiazions dal spetri visibil.

La otiche si divît in diviers rams tant che la otiche gjeometriche, che ondulatorie e che eletromagnetiche.

## La otiche gjeometriche
E je chê che e studie lis lints e i spiei e in gjenerâl cemût che la lûs e passe e si divît cuant che e passe dai materiâi trasparents o opacs.
A la sô fonde e je la idee che la lûs si movedi in linie drete, e ancje se chest no al è propit vêr al rive a spiegâ avonde ben une vore di fenomenis otics.

## La otiche ondulatorie
E si fonde su la ipotesi che la lûs e vedi une propagazion in ondis trasversâls. I rais de lûs a saressin lis liniis perpendicolârs a lis superficiis des ondis. Si rive cussì a spiegâ ducj i fenomens di difrazion, di interference e di polarizazion che la lûs e pues pandi.

## La otiche eletromagnetiche
E si fonde su la spiegazion de lûs tant che des ondis eletromagnetichis.

## La otiche te vite di ogni dì
Tancj a son i fenomens otics plui o mancul particulârs che a si puedin cjatâ te vite di ogni dì si pensi par esempli al arc di Sant Marc, ai miraçs o a la aurore boreâl. I spiei e lis lints a si doprin di centenârs di agns. Par finî visìnsi che tantis a son lis personis che a doprin i ocjâi o lis lints a contat par rivâ a viodi ben.
Fotografie

La peraule fotografie e ven doprade par intindi plui robis par chest si pues disi sedi che e je la
tecniche par creà des imagjins cun la azion de lûs sedi che e je la art grafiche che e dopre lis tecnichis fotografichis.

La peraule e ven dal grec φωτoς, (photos ven a stâi lûs) e γραφειν, (graphein ven a stâi grafie) par cui il significât etimologjic al sarès scriture de lûs. 

## La nassite de fotografie
La fotografie e je nassude tal XIX secul de evoluzion di diviersis siencis, in particulâr de otiche e de chimiche, e de convergjence di plui scuviertis sientifichis. 

In prin e je stade inventade la cjamare scure che e à fât fâ un gran salt indenant a la comprension dai fenomenis otics, dopo di che a son stadis studiadis e inventadis des sostancis fotosensibilis ven a stâi che a reagjissin a la lûs.

Tal 1819 Niepce al à fate chê che je considerade la prime fotografie doprant il clorûr d’arint. Par dut il secul si son provadis a doprâ varis sostancis par fâ lis fotografiis, i metodis fotografics de epoche a son stât la dagherotipie e la calotipie.

Dome viers la fin dal secul si inventaran lis primis peliculis. Vie vie che a son passâts i agns a si son viodudis des grandis inovazions tal cjamp de otiche cun la costruzion di obietîfs simpri plui bogns.

L'ultin grant cambiament tal cjamp fotografic al è stât la nassite de fotografie digjitâl.

## La fotografie e la piture
La fotografie e à gambiât par simpri la art de piture par vie de sô capacitât di riprodusi la realtât. Tancj pitôrs no savevin plui ce fâ, diviers di lôr si son metûts a fâ i fotografs, altris a àn scomençât a studiâ e viodi la realtât in un gnûf mût.

Par chest in pôcs agns a son nassûts dai moviment artistics come l’impresionisim e dutis lis sôs evoluzions fin a rivâ a la art astrate e a la art moderne, che a àn puartât a viodi il mont in une maniere che mai si sarès rivàs a imagjinâ te etâts antighis.

## Fra art e memorie
Se la piture e à vie vie bandonât il vêr un ram de fotografie si è davuelzût in mût di deventà jê stesse une art. Dongje chest la fotografie e je deventade ancje une des manieris di conservâ la memorie sedi che des personis semplicis, sedi che coletive. No par nie il mont di vuê al ven dite chel de civiltât de imagjine.
Codroip

**Codroip** (*Codroipo* par talian) e je une citadine di cirche 15.000 abitants logade dongje dal Tiliment, in provincie di Udin; lant tal specific, al è inte regjon clamade medi Friûl, ca viôt propite Codroip come cjâf lûc. Il non di Codroip al ven dal Latin *Quadruvium*, ch'al significhe incrôs, crosere; si sa di fat che Codroip e nasè parcè che, ai timps dai Romans, la int a si fermave a polsâ dilunc i viaçs in chest puest, e planc plancut a si son fermâts stabilmentri fin a fâ di *Quadruvium* un borc simpri pi impuartant. Inte frazion di Rivolt al di di vuê si pues cjatâ une impuartant base militâr.

## Cjale ancje
* Premi leterari San Simon dal comun di Codroip
Cjamare scure

La **cjamare scure** e je un aparât otic, la sô invenzion e je stade a la fonde de nassite des tecnichis fotografichis tant e je vere che la machine fotografiche e ven clamade ancje cjamare.

Une cjamare scure e pues jessi fate di une scjate sierade cun dome une busute che e lassi jentrà la lûs. Cheste lûs e proiete dentri la scjate une imagjine ribaltade di chel che al è devant de buse.

Plui la busute e je piçule miôr e si viôt la imagjine.

Il vantaç di une cjamare scure fate cussì al stâ tal fat che no son fastidis par meti a fûc l'obietîf, ven a stâi che la lungjece focâl e je infinide. Il disavantaç al stâ tal fat che la lûs che e passe e je pocje e che cussì si podìn viodi ben dome robis che a stan fermis.

Par chest la nassite e il perfezionament de fotografie e a fat si che si dopredin dai obietîfs bogns di regolâ la lôr viertidure e la mitude a fûc. La imagjine e ven proietade su une pelicule fotografiche che e ven impressionade.

La invenzion e il studi de cjamare scure e je stade fate tantonon prime de invenzion de fotografie. Si dîs che il prin a studiâle al sedi stât l’arab Alhazen. Fra i tancj che daspò la àn studiade si pues ricuardâ ancje Leonârt da Vinci.
Lenghe todescje

Il **todesc** (**) al è une des lenghis gjermanichis ocidentâls de famee da lis lenghis indoeuropeanis, e une des plui pandudis ator pal mont, ancje se no al nivel di altris lenghis coloniâls. E je fevelade di plui di 120 milions di personis in 38 paîs, i plui impuartants di lôr a son la Gjermanie, la Austrie e la Svuizare.

A nivel mondiâl, si segnale come la lenghe che si fasin plui traduzions di jê e viers di jê; e je intai prins trê puescj tra lis lenghis plui imparadis, e intai prins dîs puescj di chês plui feveladis.

## Cjale ancje
* lenghe bavarese
Dagherotipie

La **dagherotipie** e je une tecniche fotografiche che e je stade inventade dal francês Louis Daguerre tal 1839. Lis fotografiis fatis in cheste maniere no son riprodusibilis, ven a stâi che a son singulis parcè che no si dopre nissune forme di negatîf o di stamp. 

La lôr cualitât viers chei altris metodis de stesse epoche e jere superiôr e par chest e jere une tecniche che e a vût une grande difusion.

E vignive fate su une lastre di ram che parsore al vignive fissât arint cun un metodi eletrolitic e al vignive sensibilizât cun vapôrs di jodi. 

La lûs de imagjine a veve di rifletisi su la lastre cussì preparade par un periodi di almancul dîs o cuindis minûts. Il disvilup al vignive fat cun vapôrs di mercuri e daspò si doprave une soluzion di iposolfit di sodium.

Par no che al si scurissi l'arint la imagjin e veve di jessi tignude sot veri e par chest si fasevin curnîs che di spes a jerin une vore lavoradis. Di fat la opare finâl che vignive tignude a cjase e jere une vie di mieç fra la opare di alt artesanât e la vere opare di art.

Par chestis carateristichis artistichis ancje al dì di vuê a son amadôrs atôr pal mont che a continuin a doprâ cheste tecniche.
Fotografie digjitâl

La **fotografie digjitâl** e je l'insiemit des tecnichis par fâ des imagjinis doprant des tecnologjiis eletronichis. Chestis imagjinis a vegnin memorizadis su un aparât magnetic, otic o eletronic.

I metodi plui comuns par vê une foto digjitâl a son chel di doprâ une fotocjamare digjitâl o chel di cjapà su une imagjine za fate a mieç de scansion doprant un scanner.
Fotocjamare digjitâl

La **fotocjamare digjitâl** e je une machine fotografiche che invezit di doprà la pelicule e dopre un sensôr cal rive a trasformâ la imagjine in un segnâl eletric analogjic.

Chest segnâl al ven interpretât da un chip e trasformât in un insiemit di dâts digitâi che a vegnin memorizâts su un aparât di memorie.
Culture

La **culture** e je l'insiemit des cognossincis, des crodincis, des tradizions dai ategjaments e dai ideâi di un popul, di un grup di personis o de interie umanitât. 

La peraule e ven dal latin *colere* ven a stâi coltâ, par cui la culture e sarès fate des cognossincis che un popul al à coltât tal timp.

La **culture orâl** e je che che si tramande di pari in fi in chês societâts che no doprin la scriture, al contrari une des carateristichis des culturis modernis e je la peraule scrite e i libris tant e je vere che specialmentri une volte si pensave che cui che al veve let tancj libris al jere une persone di grande culture.

## Vôs leadis
* Culture di masse
* Culture zovanîl
* Sot culturis

## [[Minorancis lenghistichis storichis talianis]]
* Culture catalane
* Culture furlane
* Culture ladine 
* Culture ocitane
* Culture provenzâl
* Culture sardegnûle

## Culturis tal mont
* Culture arabe
* Culture cinese
* Culture francese
* Culture japonêse
* Culture inglese
* Culture merecane
* Culture spagnole
* Culture taliane
* Culture todescje

## Culturis classichis
* Culture greche
* Culture romane
Culture di masse

La **culture di masse** e je la culture tipiche des societâts modernis nassude dulà che no son plui cetancj contadins come une volte e e je une grande azion dai mieçs di comunicazion di masse che a àn puartât a une decjadince des vecjis culturis e tradizions e a une omologazion de int in une stesse culture.

Fra i tancj pensadôrs che a àn fevelât dai limits e dai problemis di chescj fenomenis al è stât Pasolini in particulâr tai soi *[[Scritti Corsari]]*.

## Vôs leadis
* Globalizazion
* mieçs di comunicazion di masse
Organizazion Mondiâl dal Turisim

La **Organizazion Mondiâl dal Turisim** (**World Tourism Organization** oben **UNWTO**) e je une agjenzie des Nazions Unidis che si ocupe di turisim. E à sede a Madrid in Spagne. 

## Storie
La Organizazion Mondiâl dal Turisim e je stade fondade dopo la seconde vuere mondiâl.

Lis primis iniziativis di studi e di coordinament a nivel mondiâl dal turisim a jerin stadis fatis cul patrocini de Societât des Nazions tal periodi fra lis dôs vueris mondiâls.

Dal 2003 la UNWTO e je deventade uficialmentri une agjenzie des Nazions Unidis.

## Leams
* Sît uficiâl
Turisim

Il turisim al è un moviment migratori temporani di personis che a van a visitâ dai lûcs par divertiment, pe lôr cognossince o pe istruzion. 

Daûr la definizion de Organizazion Mondiâl dal Turisim (World Tourism Organization) des Nazions Unidis, un turist al è une persone che e va almancul a otante chilometris di cjase par divertîsi o par cognossi. 

Par turisim si intint ancje il setôr economic che al vent i servizis turistics. Ven a stâi dute la ativitât di ospitalitât (albercs, vilaçs turistics, camping e v.i.), di traspuart e di organizazion dai viaçs.

## Storie dal turisim
La nassite dal turisim si dîs che e sedi stade te etât di mieç cun i pelegrinagjos religjôs viers Rome, Santiago de Compostela, Gjerusalem e la Meche e la costruzion, su lis stradis viers chescj lûcs, di locandis, santuaris, ospedâi e v.i. par i pelegrins.

In etâts plui dongje a no si pues ricuardâ il *Gran Tour* che i zovins de borghesie de alte Europe, par solit inglês, a fasevin viers la France, la Spagne e la Italie. Famôs al è stât par esempli il viaç in Italie di Goethe.

Tal secul stât il turisim al è diventât simpri plui impuartant, in France a son nassûts i campings e la stesse peraule turist e ven dal francês *touriste* (lâ atôr).

## Leams
turisim in Friûl Vignesie Julie, par talian, inglês e todesc
Siencis militârs

Lis **siencis militârs** a son l'insiemit dai studis multi dissiplinârs des vueris e dai conflits armâts. La analisi e cjape dentri i aspiets tecnics, psicologjics, pratics e storics par viodi il mût in cui une part e je rivade o e podarès rivà a vinci sul aversari.

Par tradizion lis siencis militârs a vegnin dividudis in sîs brancs principâi.

## Organizazion militâr
E studie lis miôrs metodologjiis par organizâ lis unitâts armadis. Si ocupe dai problemis e dai timps di arolamint e dismobilitazion, e cemût governâ militarmentri une tiere a pene cjapade al nemì.

## Adestrament militâr
Al studie i metodis par adestrâ i soldâts e i uficiâi. L’adestrament al pues jessi sedi dai soldâts cjapâts ugnui, sedi des unitâts grandis che a àn di movisi coordenadis, sedi des unitâts di riserve e iregolârs. 

Ai uficiâi e a chei che a varan di comandà si à di fâju studiâ ancje i aspiets teorics des siencis militârs.

## Storie militâr
E studie lis vueris dal passât par capì lis tecnichis, lis tatichis e lis strategjiis dopradis. Ancje se il fat di doprà armis plui modernis al podarès fâ pensâ che il passât nol contedi plui di tant, il capì i sbalios fats al insegne une vore. Par chest i comandants a studiin la storie passade.

## Gjeografie militâr
La gjeografie dal teren di batie e condizione une vore il scombatiment, lis tecnichis e lis tatichis di doprà e i problemis di aprovigjonament. 

Une vore di vueris son stadis decidudis dal fat di no vê tignût in cont la influence gjeografiche sul davuelziment de lote.

## Tecnologjie militâr
E studie lis tecnologjiis che si son dopradis in passât e chês che si puedin doprâ al presint. Di spes la vuere e i militârs a àn sburtât il progrès tecnologjic cun le lôr domande di armis simpri plui buinis.

## Strategjie militâr
E je il centri des siencis militârs parcè che e cîr di ridusi i tancj fatôrs studiâts par tirà fûr une schirie di regulis di doprâ a secont des situazions sul cjamp di bataie. La strategjie e viôt la situazion gjenerâl de lote e e cîr di rivâ ai risultâts e ai obietîfs finâi.

## Viôt ancje
* Strategjie militâr
* Tatiche militâr
* Armis
* Cuarps militârs
* Pacifisim
Negozi

Il **Negozi** o ben la **Buteghe** a son dai locâi dulà che a si vendin o si mostrin des marcjanziis che a si puedin comprâ. 

Tes buteghis si fâs il cumierç al detai, ven a stâi chel che al vent diretementri al consumadôr ultin. 

A son ancje des buteghis dulà che si puartin des robis a comedâ, a lavâ o a fâ des manutenzions.

Lis buteghis si puedin classificâ seont la grandece o seont il tip di ativitât e di marcjanzie che e ven vendude.

## Gjenars di negozi
Satelit

Un **satelit** al è cualsisei ogjet che al orbite ator di un altri ogjet (clamât il so primari). Dutis lis massis che a son part dal sisteme solâr, la Tiere includude, a son sei satelits dal Soreli sei satelits di altris ogjets (par esempli la Lune).

Nol è simpri facil decidi cuâl ch'al è il satelit intun grup di ogjets. Par vie de gravitât, il moviment dal ogjet primari al è ancje lui influençât dal satelit. Se doi ogjets a son a vonde simii inte masse, a son in gjenar considerâts un sisteme binari pitost che un ogjet primari e un satelit; un esempli estrem al è il "dopli asteroit" 90 Antiope. Il criteri gjenerâl par che un ogjet sedi un satelit al è che il centri di masse di doi ogjet sedi dentri dal ogjet primari. 

Tal ûs popolâr, la peraule satelit si riferìs spes a un satelit artificiâl, ven a stâi un ogjet fat dal om che al orbite ator de Tiere o di un altri cuarp. Purpûr, i sienciâts a doprin il tiermin ancje pai satelits naturâi, o lunis. Tal ûs gjenerâl, "satelit naturâl" e je la peraule doprade par riferisi a lis lunis.
Musiche

Il significât de peraule **musiche** al è une cuestion di controversie tra i studiôs, par vie des variis acezions e dai diviers ûs cun cui e ven doprade.

* Musiche come sun: une des definizions plui comuns e je chê de musiche come art dal sun organizât - o, plui in specific - di art de produzion di significâts e sensazions, plui o mancul complessis, ma di nature volontarie, organizant suns e cidinôr. Cheste definizion e ven doprade dal XIX secul, cuant che si scomence a studiâ il rapuart tra sun e percezions.

* Musiche come esperience sogjetive: une altre definizion comun de musiche impliche che la musiche a sedi par fuarce gjoldibile e melodiche. Chest pont di viste e ten cont dal fat che cierts gjenars di "sun organizâts" no son musiche, mentri altris lu son. A esistin versions plui elaboradis di ogni definizion che a tegnin cont dal fat che ce ch'al è considerât musiche al cambie cul paîs e cu la epoche di riferiment. Cheste e jere la definizion plui pandude tal XVIII secul. 

* Musiche come une categorie de percezion: La definizion cognitive, mancul frecuent, e sosten che la musiche no je dome sun, o la percezion dal sun, ma une rapresentazion interne che percezion, azion e memorie a contribuissin a creâ. Cheste definizion e je influençade des siencis cognitivis, il cui fin e je la ricercje des regjon dal cerviel responsabilis de analisi e de memorizazion dai diviers aspiets de esperience di scolte de musiche. Cheste definizion e je plui gjenerâl, cjapant dentri par esempli ancje il bal.

* Musiche come aprofondiment storic e antropologjic: la evoluzion dal pensîr musicâl inte storie e va insieme cun il disvilup dal om; l'antropologjie e pues cjatâ rispuestis impuartantis inte etnomusicologjie.

* Musiche come costrut sociâl: Lis teoriis post-modernis a sostegnis che, come la art, ancje la musiche e je definide prin di dut intal so contest sociâl. Da chest pont di viste, la musiche e je ce che ognidun e clame musiche, che al pues jessi cidinôr, sun o altri. Cheste idee e fo origjinade de famose opare "Cuatri minûts e trente trê seconts" di John Cage.

* Musiche come cure dal cuarp e/o dal spirt: lis cualitâts liberatoriis de musiche a si viodin di simpri tal mont. Il podê benefic da la scolte o de creazion de musiche a son a la base des teoriis de musicoterapie.

## Gjenars musicâi
* Heavy metal
* Musiche rock
* Musiche classiche
* Musiche jazz
* Musiche punk
* Musiche pop
* Musiche eletroniche
* Musiche rap
* Musiche raggae
* Musiche celtiche
* Cjantautôrs talians

## Vôs leadis
* Musiche furlane
* Vilote
* struments musicâi
* Musiche
France

La **France** e je un stât de Europe ocidentâl che e confine cun Belgjiche, Lussemburc, Gjermanie, Svuizare, Italie, Monaco, Andore e Spagne. E je un dai membris fondatôrs de Union Europeane.
Oltri a la France metropolitane, a son part dal stât ancje i teritoris di oltri mâr come par esempli Guadalupe in Americhe e la Gnove Caledonie in Oceanie. Il non France al ven fûr de tribù gjermaniche dai Francs, che a ocuparin la regjon daspò de colade dal Imperi Roman Tal VI secul.La so cjapital e jè Parîs, tal nort dal paîs, sul flum Sene.

## Leams
Finance

La **finance** e je che part dai studis di economie che e viôt il mût in cui lis impresis, i oms ugnui o i stâts a metin adun, a dan fûr e a doprin lis risorsis finanziariis.

Ogni entitât economiche e à un insiemit di ativitâts e di passivitâts che però podaran vê la lôr manifestazion numeriche plui indenant. La finance e à di aministrâ lis jentradis e lis jessudis di monede, ven a stâi il moment in cui si varà la manifestazion numeriche.

Un disecuilibri passîf des financis al fâs in mût che si vedi di indebitâsi par vê i bêçs par podè fâ i paiaments e i debits a àn un cost di interès.

Un disecuilibri atîf al fas nassi il probleme di studiâ cemût impleâ in mût convenient i bêçs che si àn in plui. Si varà di sielzi une alternative tignint cont sei dal vuadagn pussibil sei dal risi che si larà incuintri.

Cu la peraule finance si intindin variis robis, par esempli:
* La **finance personâl**, ven a stâi l'insiemit e la gjestion dai debits e dai credits des personis ugnulis.
* La **finance aziendâl**, ven a stâi cemût che lis impresis a metin adun e a doprin lis risorsis finanziaris.
* La **finance publiche** o ben la sience des financis, che e studie il mût in cui il stât al à di procurâsi e di doprà i bêçs.
Un altri cjamp di studi de finance al è il marcjât finanziari dulà che un al pues investî i bêçs che al à in plui cjapant un interès, cun i soi bêçs il sisteme al finanziarà lis ativitâts economichis.
Sience des financis

La **sience des financis** o ben la **finance publiche** e studie il mût in cui il stât o i ents publics a àn di meti adun, assegnâ e doprâ i bêçs par rivâ a davuelzi la lôr ativitât. 

L'obietîf che la finance publiche e varès di seguitâ al è chel de paritât dal belanç par cui dutis e dome lis sumis che a jerin stadis preventivadis a son stadis dopradis.

Il stât o l'ent public, cun lis sôs assembleis e orghins al proviôt cemût spindi i bêçs e al stabilis i soi impegns finanziaris viodint ancje cemût meti adun i bêçs che i coventaran. Il strument par fâ chest al è la aprovazion dal belanç preventîf.

Il stât al met adun i bêçs sore dut cun il so sistemi di tassazion. I ents publics a podìn vê des jentradis lôr ma a àn par solit dai contribûts (impegns) che ai vegnin dâts dal stât
Marcjât finanziari

Il **marcjât finanziari** al è un lûc astrat dulà che si scambisi struments finanziariis.

La sô funzion e je che di trasferî i bêçs in monede dai sogjets che a 'nd àn di plui a chei che a 'nd àn bisugne.

Lis impresis che a son in disecuilibri finanziari parcè che a àn bisugne di monede a butin fûr dai struments finanziaris che a scambiin su chest marcjât in cambi di bêçs in monede.

I struments finanziariis cussì scambiâts a dan par solit un rindiment che al sarà il vuadagn di chel che lu à comprât. A àn però ancje un ciert grât di risi ven a stâi di pericul che il rindiment nol sedi cussì bon o fintremai che nol sedi par nuie. 

A son varis tips di marcjâts finanziaris, plui o mancul regolamentâts. I regolaments e lis leçs a àn di cirì di difindi il spargnadôr dai imbrois e des trufariis.

Sul marcjât finanziari a son trê tips di sogjets:
* I emitents, ven a stâi chei che a butin fûr i struments finanziaris par vê i bêçs in monede.
* I investitôrs, ven a stâi chei spargnadôrs e chei speculadôrs che a comprin e a vendin struments finanziaris.
* I intermediaris che a fasin i scambis fra emitents e investitôrs cjapant des comissions.

## Vôs leadis
* Finance
* Borse valôrs
* Marcjât finanziari primari
* Marcjât finanziari secondari
* Marcjât derivât
Borse valôrs

La **borse valôrs** al è un marcjât uficiâl, une vore regolamentât, dulà che a si scambiin azions, titui e monedis forestis.

Al è un marcjât finanziari secondari parcè che si ocupe di struments finanziaris che a son za stâts butâts fûr e a son in circulazion.

Dutis lis operazions che a si puedin fâ a àn une lôr normative e dal rest a si puedin fâ dome chei tips di operazion che a son stâts proviodûts dai regolaments.
Marcjât finanziari primari

Il **marcjât finanziari primari** al è chel dulà che si scambiin i struments finanziariis di gnove emission.

In pratiche al è il mût in cui si vendin lis gnovis azions di une societât (sei chês di une ufierte publiche di compre, sei chês di aument di capitâl), lis obligazions di gnove emission e i titui dal stât o di altris ents publics.

Dopo che un strument al è stât butât fûr e vendût, i soi scambis seguitîfs a vignaran fats sul marcjât secondari.
Marcjât finanziari secondari

Il **marcjât finanziari secondari** al è chel dulà che si comprin e si vendin dai titui che a son za stâts butâts fûr e comprâts une prime volte sul marcjât primari. 

Viodût che il volum dai scambis al pues jessi une vore alt e che a puedin jessi des fuartis speculazions i titui plui impuartants a vegnin scambiâts su marcjâts secondariis une vore regolamentâts come la borse valôrs. 

I titui che no son scambiâts su la borse valôrs e àn par solit mancul problemis di speculazion ma al pues jessi une vore dificil vendiu prime de lôr scjadince.
Economie

La **economie** e je une sience sociâl che e studie l'insiemit dai fenomens economics, ven a stâi la ativitât economiche des comunitâts umanis cu la produzion, la distribuzion e il consum di bens e di servizis. 

I studis di economie a doprin in lunc e in larc sei modei matematics e statistics, sei modei empirics par elaborâ lis lôr teoriis, par descrivi lis realtâts economichis e proviodi il lôr davuelziment. 

Problemis centrâi de economie a son cemût rivâ a dâ un valôr just a lis robis e cemût distribuî lis risorsis che a son disponibilis fra diviers mûts alternatîfs di doprâlis.

## Storie dal pensîr economic
Il pensîr economic moderni al nâs tal periodi che al va de fin dal feudalesim a l'inizi de rivoluzion industriâl. 

In prin al è il pensîr dai marcjatiliscj a lâ di mode. Par lôr la ricjece e nas dal cumierç e no de produzion. Un stât al à di difindi il cumierç e al à di meti adun plui metai preziôs che al pues.

Une evoluzion indenant si à cui fisiocratics francês e in particolâr cun Quesnay e la sô *Tableau Economique*. Al nas la idee di soreplui che al ven fûr de produzion e no dal cumierç. Il limit dai fisiocratics al è chel di no vê une teorie dal valôr par cui la uniche ativitât che e fâs des cuantitâts in soreplui e je la agriculture.

La economie moderne e ven tradizionalmentri fate nassi durant la rivoluzion industriâl cu la opare dal prin economist de scuele classiche ven a stâi Adam Smith e cu la sô opare *“The Wealth of Nations”* (La ricjece des nazions).

Fra i altris economiscj classics a si puedin ricuardâ David Ricardo, John Stuart Mill, Leon Walras e Karl Marx.

Tal secul stât, dopo la grande crisi dal 1929, e je stade fondamentâl la figure di John Maynard Keynes e des sôs teoriis su cemût che il stât al pues sburtâ la economie doprant la spese publiche.

Dai agns ’70 si son davuelzudis lis teoriis monedaristis di Milton Friedman e de scuele di Chicago, che a àn vût tal president american Reagan un sostenidôr. 

Dopo la fin de vuere frede e dal comunisim rus si son difondudis lis teoriis neoliberistis che a vegnin dopradis une vore te etât de globalizazion dal dì di vuê.

## Dissiplinis economichis
*Microeconomie
*Macroeconomie
*Economie politiche
*Politiche economiche
*Economie aziendâl
*Economie bancjarie
*Economie agrarie
*Economie finanziarie
*Economie dal lavôr
*Economie industriâl
*Economie monetarie
*Finance
*Sience des financis
*Econometrie
*Statistiche economiche

## Robis che a si studiin
*Domande
*Ufierte
*Marcjât
*Scjarsetât
*Margjnalism
*Valôr
*Monede
*Presit

## Teoriis economichis
*Capitalisim
*Comunisim
*Marcjantilisim
*Pensîr fisiocratic
*Pensîr Keynesian
*Liberisim
*Neoliberisim
*Monedarisim
*Teorie dai zûcs
*Globalizazion
Publiche ministrazion

La **publiche ministrazion** e je l'insiemit di ents e sogjets publics (comun, provincie, regjon, stât, ministeri e v.i.) che a fasin la funzion ministrative dal stât, ven a stâi che a aministrin i interès de coletivitât.

La funzion ministrative e spiete al governi che la deleghe ai ministeris e ai ents locâi. I rapuarts fra la publiche ministrazion e i citadins a son regolâts dal dirit ministratîf.

## Vôs leadis
* Ent locâl
* Comun
* Provincie
* Regjon 
* Stât
* Ministeri
* Dirit Ministratîf
* Ministrazion publiche
Statût regjonâl

Il **statût regjonâl** dal Friûl-Vignesie Julie al è stât butât fûr cun la leç costituzionâl numar 1 dal 31 di Zenâr dal 1963 in atuazion dal articul 116 de Costituzion.

Il Friûl metût adun cun ce ch’al è restât ale Italie de provincie di Triest dopo la seconde vuere mondiâl al forme la regjon a statût speciâl Friûl-Vignesie Julie. Triest al jere tornât sot la Italie tal 1954 ma si è vût di spietâ altris nûf agns prime che il stât talian al metedi in opare la autonomie proviodude de Costituzion.

Il statût regjonâl al à vût lis seguitivis integrazion e modifichis:
* Leç costituzionâl dal 23 di Setembar dal 1972 su la durade dal consei regjonâl;
* Leç costituzionâl dal 13 di Avrîl dal 1979 su la durade dal consei regjonâl;
* Leç costituzionâl dal 23 di Setembar dal 1993 cun modifichis dal statût; 
* Leç costituzionâl dal 31 di Zenâr dal 2001 su la elezion direte dal president de regjon;

## Leams
 Statût regjonâl e leç costituzionâls
Sociologjie

La **sociologjie** e je une sience sociâl che e studie lis societâts umanis e i compuartaments dal om tes sôs relazions sociâls. 

Argoment dal studi a son lis interazions fra lis personis di un stes grup no cjapâdis dome ugnulis ma come elements di un grup, di une clape o di une istituzion ven a stâi come elements di un grup sociâl. Cussì si cirin di capî lis dinamichis dai rapuarts e lis regulis che a nassin tal grup.

## Storie de sociologjie
La sociologjie e je une sience sociâl avonde zovine jessint nassude tal 1839 cul “Cors di filosofie positive” dal filosof francês Auguste Comte. La sô idee e jere che di fâ un “studi positîf  dal insiemit des leçs fondamentalis dai fenomenis sociâi”.

La peraule positîf e ven a sotlineâ la voie di studiâ la societât come un fenomeni naturâl cun lis sôs leçs naturalis par cui cheste prime sociologjie e je clamade positivistiche. 

Chest mût di pensâ al ven dal iluminisim dal secul prin dai studis di Montesquieu, Condorcet, Turgot, Hobbes e dal pensîr dai prins economiscj classics Adam Smith e David Ricardo.

Une grande influence sui prins sociolics e je stade la nassite de teorie de evoluzion di Malthus e Darwin par cui si viodeve la societât umane movisi in une direzion di evoluzion.
Chest al è par esempli ae fonde de opare di Herbert Spencer, di Tarde e di Vilfredo Pareto.

Te seconde metât dal ‘800 si fâs sintî fuarton ancje il pensîr plui sociâl di Karl Marx. 

Cui prins dal ‘900 la sociologjie e gambie direzion sore dut cu la opare di Ferdinand Tönnies, Max Weber e Émile Durkheim e i lôr dissepui Joseph Alois Schumpeter, Karl Mannheim, Georg Lukács, Marcel Mauss, Lucien Lévy-Bruhl.

Cul periodi des ditaturis la sociologjie in europe si ferme, in paîs come la Russie e la Gjermanie e ven proibide e i pensadôrs plui grancj a scjampin in Americhe.

La sociologjie merecane, deventade neopositivistiche, a comande bessole la sene mondiâl fin almancul ai agns 70 cuant che in europe al torne a davuelzisi un pensîr autonim che al puarte a la ricjece dai studis plui modernis.

## Cualchidun dai tips di sociologjie
* Sociologjie de cognossince
* Sociologjie dal lavôr
* Sociologjie des religjons
* Sociologjie de famee
* Sociologjie des comunicazions
* Sociologjie dal dirit
* Psicologjie sociâl
* Analisi des rêts socialis

## Modei teorics

## Sociolics famôs
* Herbert Spencer
* Karl Marx
* Friedrich Engels
* Ferdinand Tönnies
* Émile Durkheim
* Georg Simmel
* Vilfredo Pareto
* Max Weber
* Joseph Alois Schumpeter
* Lester Frank Ward
* Karl Mannheim 
* Georg Lukács 
* Marcel Mauss 
* Lucien Levy Bruhl
* Talcott Parsons
* Charles Wright Mills
* Erving Goffman
* Ralf Dahrendorf
* Jürgen Habermas
* Manuel Castells
* Ulrich Beck
* Herbert Mancuse
Glemone

**Glemone** al è un comun tal Alt Friûl, che al dì di vuê al fâs part de provincie di Udin e al à 11.040 abitants.

## Gjeografie
Contornade di monts, boscs e culinis, la citadine e jè situade ai pîs dai Monts Cjampon e Glemine, in tun toc di Friûl unic pe' sôs bielecis di nature, di storie e di int. A Glemone a vivin pôc sù pôc jù 11.200 abitants int'une aree totâl di 56,21 chilometros cuadrâts.
Il paîs al fâs part di une aree gjiegrafiche, ca comprent tal'atri ancje i comuns di Dartigne, Bordan, Buie, Montenârs, Osôf, Trasaghis e Vençon.

## Storie
Di Glemone si sint fevelà pe prime volte inte Historia Longobardorum di Pauli Diacono come un dai paîs là che il cjiscjel, tal 611, al fo fortificât dai Longobarts cuintri i atacs dai Avârs. Il paîs al è di origjin preromaniche e al'à vût la sô massime floridure intôr dai secui XIII e XVI, cuan'che Glemone e passà sot la protezion di Aquilee. 
Tal 1976 Glemone 'e je deventade purtrop famose pal taramot che, ancje se al à tirât jù dut il paîs no l'à tirât jù il spirt de int che cun fuarce e coragjo si è tirade su lis mans e 'e à tornât a fâ su il paîs plui biel di prime, cun t'un rinovament di plante fûr e il rispiet dai spazis urbans e dai elements architetonics plui significants. Un ristaur cussienciôs al'à permetût la recuperazion de catedrâl (esempli impuartant di architeture gotiche) e dal municipi, palač dal XVI secul. Par chéstis resons Glemone je doventade il simbul de rinašince dal Friûl dal dopo taramot.

### Personis impuartantis leadis a Glemone
* Raimondo (Tommaso) D'Aronco
* Simone Padoin

### Imagjinis su Glemone
Milan

**Milan** (lombart ocidentâl *Milan*, orientâl *Milà*, talian *Milano*) e je la citât plui grande de Italie dal nord,  cjâf lûc de omonime Citât metropolitane de Lombardie, la regjon plui popolose e ricje dal nord. La citât e à cirche 1.347.036 abitants (2016), ma la popolazion de intire aree urbane (*La grande Milano*) e je cirche di 4.280.820 personis (stime dal 2006). I siei abitants si clamin milanês, ma spes si dopre ancje la peraule *meneghin*, de mascare dal carnevâl Meneghino, o ambrosians, di Sant Ambrôs, patron de citât (fieste ai 7 di Dicembar).

Par un grum di secui, il non di Milan al è stât *Mailand*, che al è ancjemò vuê il non par todesc; al ven fûr dal  celtic *Medelhan* (ven a stâi "tal mieç de plane") che al devente *Mediolanum* pai Romans.

La citât e je famose pe mode (e je sêt di diviersis ditis impuartantis dal setôr e di sfiladis une vore seguidis), pes spesis (in particolâr in *Via Montenapoleone*) e al è un grues centri finanziari, dulà che si cjate la uniche borse taliane; a Milan e àn la sêt un bon numar di gjornâi talians.

I monuments plui famôs di Milan a son il Domo in stîl gotic, il cjistiel sforzesc, il teatri de Scale, la glesie di Sante Marie da lis Graziis (dulà che si pues viodi "La ultime cene" di Lenart da Vinci).
Ministrazion

La **ministrazion** e je la dissipline che e viôt cemût direzi cun cure, organizâ, controlâ e gjestî une organizazion di cualsisei tip, de famee (ministrazion familiâr), a un branc di une imprese (ministrazion dal magazen, ministrazion dal personâl), a une imprese interie (ministrazion aziendâl), a un organisim public, un ent locâl o un stât (ministrazion publiche).

La problematiche che à di frontà la ministrazion e je che di rivâ a dai obietîfs cun risorsis limitadis che a puedin jessi in contrast fra di lôr. 

La ministrazion e à di rivâ a frontâ sei dai problemis organizatîfs sei a fâ dai progjets a lunc tiermin, ven a stâi elaborâ des strategjiis.

## Vôs leadis
### Ambit aziendâl
*Ministrazion aziendâl
*Ministrazion dal magazen
*Ministrazion dal personâl
*Organizazion aziendâl
*Consei di ministrazion

### Ambit public
*Ministrazion publiche
*Publiche ministrazion
*Ministrazion locâl
*Ent public
*Ent locâl
*Regjon 
*Provincie
*Comun
*Comunitât montane
Końskowola

**Końskowola** al è un comun inte Polonie sud-orientâl, fra Puławy e Lublin, sul flum Kurówka. Al è il cjâf lûc di un distret separât intal voivodât di Lublin e al à 2188 abitants (2004).

## Storie
La origjin dal paîs e je atôr dal XIV secul. Tal 1532 e cjape il status di citât e e vîf dal cumierç di prodots agricui e de produzion di |tiessuts.

La sô storie e va daûr di che de regjon atôr. Tal 1795 cul dismembrâment de Polonie e passe sot l'imperi de Austrie. Tal 1809 e va sot il ducât di Varsavie che al larà sot la Russie e tal 1870 e piert par simpri il status di citât. Dal 1918 al fâs part de rinassude republiche polache.

Il pais al patìs in mût teribil la seconde vuere mondiâl.
Tal 1939 al ven cjapât dai todescs che l'an seguitîf a fasin su un cjamp di presonie e un di lavôr. Il secont al durarà fin al 1943 e i polacs presonîrs a varan di lavorà tant che sclâfs.

Al ven ancje metût su un ghet dulà che a vegnin tignûts dai ebreus. Tancj a rivin de Slovachie.

Tal Mai dal 1942 cetancj di lôr a vegnin puartâts tal cjamp di stermini nazist di Sobibor. Tal Otubar il ghet al ven sierât, fra i 800 e i 1000 disgraciâts, sei oms, sei feminis, sei fruts, a vegnin puartâts tai boscs e copâts, chei altris a vegnin puartâts in un altri cjamp.

## Di Viodi
Rilevants a son dôs glesiis catolichis, ‘nt une, dal 1670, si cjatin lis tombis di impuartantis fameis dal puest e des sculturis dal olandês Tylman van Gameren. Che altre e je dal 1613 e je rapresentative di chel stîl architetonic che al ven clamât il Rinassiment di Lublin.
Si cjatin ancje rescj di un cimiteri luteran.
Końskowola e je famose ancje par ve lis tombis dai poetis Franciszek Dionizy Kniaźnin e Franciszek Zabłocki.

## Leams
* Liste dai traspuartâts tal cjamp di stermini di Sobibor
* Fotos fatis a Końskowola durant la vuere
Voivodât

La peraule **Voivodât** (par polac e je *Województwo*) e ven de lidrîs slave *vojn* ven a stâi dut chel che al dipent di un esercit. 

Te ete di mieç al indicave un tip di division feudâl dal teritori che si doprave tal Est de Europe in Russie, in Polonie, in Ongjarie, in Romanie e in Serbie (di ca il non de Voivodine).
 
Il non al è restât in Polonie par clamâ lis regjons aministrativis.

## Vôs leadis
Voivodâts de Polonie
Voivodâts de Polonie

La Polonie e je dividude dal pont di viste ministratîf in 16 voivodâts che a corispuindin plui o mancul a la division in regjons de Italie. La division corinte e je basade su lis regjons storichis de Polonie e e je stade introdusude intal 1999. Dal 1975 al 1999 e jere invezit in vigôr une division plui basade su lis diviersis citâts

Ogni voivodât al à un so consei regjonâl (par polac *sejmik województwa*); il rapresentant dal guvier in ogni voivodât si clame **voivode**.

Cualchi voivodât al à dôs citâts che a fasin di cjâflûc, une e je la sede dal consei dal voivodât mentri te altre al à la residence il voivode.

## Liste dai voivodâts polacs
Marc di Davian

**Marc di Davian** (Vilote di Davian 17 di Novembar dal 1631 – Viene 13 di Avost dal 1699). Batiât come **Carlo Domenico Cristofori** al fo un predi capucin, famôs predicjadôr e confessôr dal imperadôr Leopold I de Austrie.

Daspò che al vê studiât dai gjesuits a Gurize al deventà frari capucin. 

Al fo cun la armade imperiâl cuintri i turcs a Viene tal 1683. 

Famôs pe sôs predicjis al fo scoltât e cirût da diviers res e imperadôrs de epoche e in particulâr Leopold I di Austrie.

La riviste dal fogolâr furlan austriac si clamave Marc D’Avian in so onôr.
Nutrizion

La sience de **nutrizion** oben de **alimentazion** e studie i aliments; ce che l'om al mangje, ce che al varès di mangjâ e in gjenerâl la relazion che je fra la diete alimentâr e la salût.

Une alimentazion sbaliade e puarte a dute une schirie di problemis tant al è vêr che e pues jessi la cause principâl de obesitât (cuant che si mangje masse), dal osteoporôs (mancjance di calci tai vues), dal scorobus ( mancjance di vitamine C), dal beri-beri e dal mâl de spelâe (mancjance di vitamine B), dal diabet, de ipertension e altris.

La malnutrizion si à cuant che no si à vonde robe di mangjâ. Chel de fan tal mont al è un dai grancj problemis dal mont moderni, par paradòs tai paîs plui siôrs si àn invezit des personis maladis di anoresie, une malatie di origjin psicologjiche che e cjape soredut lis fantatis che, par pôre di ingrassâ, no mangjin plui e, tai câs plui bruts, e finissin par murì di fan.
Mâl de spelaie

Il **mâl de spelaie** oben **pelagre** e je une malatie che ven da une mancjance di vitaminis dal grup B e in particulâr de niancine (vitamine PP) o dal triptofan amnioacit che al covente pe sô sintesi.

Cheste vitamine si cjate tal lat, te verdure e tai cereai.

La malatie e à vût te sô storie une grande impuartance sociâl. A bateve sore dut su lis popolazions che a mangjavin dome polente di blave. Par secui e je stade un teribil cjastì pai contadins dal Friûl, cussì come in Spagne, in alte Italie e in altris zonis de Europe meridionâl.

La malatie e je sparide dal ocident tal secul XX cun une alimentazion plui variade. Al dì di vuê si cjate ancjemò in cualchi puare zone de Afriche.

## Sintoms
Cun la malatie la piel des mans e dal cuel si spele, si à mal di cuarp, la lenghe devente rosse, si sglonfe e si piert pês. 

Si à depression e demence, tant e je vere che fin tal secul XIX i manicomis furlans a jerin plens di malâts e cuant che la malatie e je sparide si son svuedâts un grum.

La malatie e pues fâ murì in cuatri o cinc agns.
Teologjie

La **teologjie** e je a la letare il studi di Diu (dal grêc *theos* ven a stâi Diu e *logos* ven a stâi studi).

Il cjamp di opare de teologjie si slargje a ducj i temis leâts a la religjon. La peraule e je stade doprade pe prime volte tai scrits di Platon.

La teologjie e à pe fonde une cualchi veretât de religjon stesse par cui par esempli la teologjie cristiane e je fondade su la credince in Gjesù Crist e te so predicazion. Il studi de religjon di un pont di viste neutrâl al è invezit clamât filosofie des religjons.

## Vôs leadis
* Teologjie catoliche
Misticisim

Il **misticisim** e je la esperience cal rive a provâ il **mistic**, ven a stâi un cualchi tip di union de anime cun la divinitât durant la esistence umane.

I mistics si cjatin in dutis lis grandis religjons monoteistichis, tal cristianisim, tal islam e tal ebraisim e tes religjons politeistichis come l'induisim.

Tal Budisim e je considerade il nivel massim di perfezion e di cognossince che si pues rivâ.

## Vôs leadis
* Mistiche cristiane
* Sufusim oben mistiche islamiche
* Cabale oben mistiche ebraiche
* Mistiche budiste
* Spiritualitât